b'\n_START_ARTICLE_\nCarl Anton Bj\xc3\xb6rnberg\n_START_PARAGRAPH_\nCarl Anton Bj\xc3\xb6rnberg (6. maaliskuuta 1821 Pori \xe2\x80\x93 29. marraskuuta 1866 Wien) oli suomalainen Bj\xc3\xb6rnbergin teollisuussukuun kuulunut kauppias, liikemies ja valtiop\xc3\xa4iv\xc3\xa4mies._NEWLINE_Bj\xc3\xb6rnbergin vanhemmat olivat porilainen kauppias Karl Fredrik Bj\xc3\xb6rnberg (k. 1849) ja Anna Sofia Tamlander. H\xc3\xa4n p\xc3\xa4\xc3\xa4si ylioppilaaksi Johan Vilhelm Snellmanin antamalla yksityistodistuksella 1835. Bj\xc3\xb6rnberg toimi kauppiaana ja liikemiehen\xc3\xa4 Porissa vuodesta 1845 alkaen ja h\xc3\xa4n omisti buldaanitehtaan, sahoja ja laivoja. H\xc3\xa4nest\xc3\xa4 tuli Porissa Ranskan konsuliasiamies 1848 ja Lyypekin konsuli 1850. Bj\xc3\xb6rnberg oli valtiop\xc3\xa4iv\xc3\xa4miehen\xc3\xa4 s\xc3\xa4\xc3\xa4tyvaltiop\xc3\xa4ivill\xc3\xa4 1863\xe2\x80\x931864. H\xc3\xa4n kuoli marraskuussa 1866 ollessaan matkalla Wieniss\xc3\xa4._NEWLINE_Bj\xc3\xb6rnberg perusti yhdess\xc3\xa4 K. J. L\xc3\xb6negrenin ja Isaac Carstr\xc3\xb6m & Co:n kanssa Poriin Baijerilaisen olutpanimon sek\xc3\xa4 Porin konepajan. H\xc3\xa4n osallistui Pohjanmaan H\xc3\xb6yrylaivaosakeyhti\xc3\xb6n siirtoon Turusta Poriin ja oli yhti\xc3\xb6n johtokunnan j\xc3\xa4senen\xc3\xa4. Bj\xc3\xb6rnberg oli 1850-luvulla j\xc3\xa4senen\xc3\xa4 komiteassa, jonka teht\xc3\xa4v\xc3\xa4n\xc3\xa4 oli edist\xc3\xa4\xc3\xa4 Suomen kauppaa ja merenkulkua._NEWLINE_Bj\xc3\xb6rnbergin veli oli porilainen kauppias, pankinjohtaja ja Espanjan varakonsuli Claes Fredrik Bj\xc3\xb6rnberg (1830\xe2\x80\x931888).'